钦定古今图书集成/明伦汇编/宫闱典/第022卷 > 《皇太后布告天下手书》汪藻
## 钦定古今图书集成/明伦汇编/宫闱典/第022卷 > 《皇太后布告天下手书》汪藻

比以敌国兴师，都城失守，祲缠宫阙。既二帝之蒙尘，
诬及宗祊；谓三灵之改卜，众恐中原之无统。姑令旧
弼以临朝，虽义形于色，而以死为辞，然事迫于危而
非权莫济。内以拯黔首将亡之命，外以纾邻国见逼
之威，遂成九庙之安，坐免一城之酷。乃以衰癃之质，
起于闲废之中，迎置宫闱，进加位号。举钦圣已还之
“典，成靖康欲复之心。”永言运数之屯，坐视邦家之覆。
抚躬独在，流涕何从？缅惟艺祖之开基，实自高穹之
眷命。历年二百，人不知兵；传序九君，世无失德。虽举
族有北辕之衅，而敷天同左袒之心。乃眷贤王，越居
近服，已徇群情之请，俾膺神器之归。繇康邸之旧藩，
嗣宋朝之大统。汉家之厄十世，宜光武之中兴；献公
之子九人，惟重耳之尚在。兹为天意，夫岂人谋。尚期
中外之协心，同定安危之至计。庶臻小愒，同底丕平。
用敷告于多方，其深明于吾意。